​​Ministerul de Externe a cerut oficial AEP prelungirea procesului de votare în străinătate. Solicitarea către AEP a fost transmisă după ora 19.00, după ce Biroul Electoral a stabilit că nu va prelungi programul de vot, după ora 21.00 în secțiile de votare din străinătate, unde s-au format cozi imense.

Președintele Biroului Electoral pentru Secțiile de Vot din Străinătate (BESVS), Florentina Vasilățeanu, anunțase că a cerut BEC central prelungirea programului de votare, în urma mai multor solicitări în acest sens.





De asemenea, și liberalii, PMP și USR-PLUS au cerut BEC prelungirea procesului de votare de la 21.00 până la 23.00.

Solicitările au fost însă respinse, Biroul Electoral Central stabilind că nu va prelungi programul de vot după ora 21.00 în secțiile de votare din străinătate, declară surse din instituție.

Motivul pentru care BEC a decis astfel este că Legea privind organizarea și desfășurarea alegerilor pentru PE prevede intervalul orar de votare, iar hotărârea Biroului de a prelungi programul nu ar putea fi făcută decât prin schimbarea legislației, au explicat sursele citate.



